**กสอ. เร่งเติมเงินหมุนเวียนฯ พร้อมปิดจุดอ่อน-เพิ่มจุดแข็ง ให้ผู้ประกอบการรายย่อยไทย**

กรุงเทพฯ 22 ตุลาคม 2561 – นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เป็นประธานการประชุมทางไกลเพื่อมอบนโยบายและแนวทางการดำเนินงาน “เงินทุนหมุนเวียน เพื่อการส่งเสริมอุตสาหกรรมไทยในครอบครัว” ประจำปีงบประมาณ 2562 ครั้งที่ 1/2561 ร่วมด้วย นายภานุวัฒน์ ตริยางกูรศรี นายจารุพันธุ์ จารโยภาส รองอธิบดีกรมส่งเสริมอุตสาหกรรม ผู้บริหารกรมส่งเสริมอุตสาหกรรม และเจ้าหน้าทีที่เกี่ยวข้องในการดำเนินงานดังกล่าว ณ ห้องประชุม VDO Conference ชั้น 2 อาคารกรมส่งเสริมอุตสาหกรรม

โดยอธิบดีกรมส่งเสริมอุตสาหกรรม ได้มอบนโยบายและแนวทางการขับเคลื่อนการดำเนินงานเงินทุนหมุนเวียนฯ เพื่อการส่งเสริมและพัฒนาวิสาหกิจชุมชน และผู้ประกอบการรายย่อย ให้เกิดประสิทธิผลเพิ่มมากยิ่งขึ้น ซึ่งจะมุ่งเน้นในการปิดจุดอ่อนและเพิ่มจุดแข็งให้กับผู้ประกอบการที่มาขอรับบริการ เพื่อเพิ่มความเข้มแข็งในการประกอบธุรกิจได้อย่างมั่นคง โดยล่าสุดกรมส่งเสริมอุตสาหกรรม (กสอ.) ได้ปรับลดอัตราดอกเบี้ยจาก 6% เหลือเพียง 4% รวมถึงได้มอบหมายให้ทุกหน่วยงานในสังกัด กสอ. เร่งหามาตรการและแนวทางส่งเสริมและสนับสนุนทางด้านการตลาด การเชื่อมโยงกับตลาดออนไลน์ การพัฒนาผลิตภัณฑ์และบรรจุภัณฑ์ให้สอดคล้องกับความต้องการของตลาดมายิ่งขึ้น เพื่อให้ผู้ประกอบการที่ขอรับบริการเงินทุนหมุนเวียนฯ สามารถสร้างรายได้เพิ่มมากขึ้น มีศักยภาพในการแข่งขัน และต่อยอดไปสู่การพัฒนาเป็นอุตสาหกรรมขนาดย่อมได้ในอนาคตต่อไป ทั้งนี้ กสอ. ได้ตั้งเป้าในการให้บริการสินเชื่อดังกล่าวไม่ต่ำกว่า 100 ล้านบาท ภายในไตรมาสที่ 2 นี้ ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว